《题赵希远画蟠松玉兔图子昂赵公鉴记》
明代·守仁

天水王孙重毫素，爱写蟠根万年树。上有徂徕五色云，下有中山双白兔。

清阴散作秋满林，咫尺高堂起烟雾。丹桂吹香野菊黄，玉叶金枝乱无数。

迢迢锦水泛苍凫，漠漠青天飞雪鹭。人间画手非不多，自是王孙得真趣。

浮玉山人列仙侣，雅与王孙同出处。妙画题来字字真，兵后收藏乃奇遇。

宣和遗谱世莫传，艮岳荒凉风景暮。眼中人事已非前，画里山川尚如故。

老我披图一怆然，落日长歌吊南渡。

作者简介：明僧。浙江富阳人，字一初，号梦观。发迹于四川延宁寺。后住持灵隐寺。洪武十五年被征，授僧录司右讲经，升任右普世。能诗。有《梦观集》。